## Uredba o pravu nošenja i načinu uporabe oružja službenih osoba Obavještajne agencije

### NN 83/2003 (21.5.2003.), Uredba o pravu nošenja i načinu uporabe oružja službenih osoba Obavještajne agencije

# VLADA REPUBLIKE HRVATSKE

1011

Na
temelju članka 39. stavka 1. Zakona o sigurnosnim služ­bama Republike Hrvatske
(»Narodne novine«, br. 32/2002 i 38/2002), Vlada Republike Hrvatske je, na
prijedlog Savjeta za koordinaciju sigurnosnih službi, uz prethodnu suglasnost
Predsjednika Republike Hrvatske, na sjednici održanoj 15. svibnja 2003. godine
donijela

## UREDBU

### o pravu noŠenja i naČinu uporabe oruŽja sluŽbenih osoba ObavjeŠtajne agencije

I.
TEMELJNE ODREDBE

Članak
1.

Ovom se
Uredbom propisuje pravo na nošenje i način uporabe oružja te nošenje streljiva
službenih osoba Obavještajne agencije Republike Hrvatske (u daljnjem tekstu:
Agencija).

Članak
2.

Pod
oružjem u smislu ove Uredbe smatra se kratko i dugo vatreno oružje (u daljnjem
tekstu: kratko i dugo oružje) koje nose službene osobe Agencije (u daljnjem
tekstu: službene osobe).

II.
KRATKO VATRENO ORUŽJE

Članak
3.

Službena
osoba zadužuje kratko vatreno oružje nakon položenog ispita za zvanje i
izdavanja službene iskaznice.

Članak
4.

Službena
osoba, po ispunjenju uvjeta iz članka 3. ove Uredbe, zadužuje kratko vatreno
oružje s pedeset komada streljiva odgovarajućeg kalibra.

Dio
streljiva službena osoba je dužna umetnuti u nabojnike do njihova puna
kapaciteta, a preostalu količinu čuvati na siguran način.

Ukoliko
je službena osoba uporabila oružje, zadužuje streljivo koje nedostaje do
pedeset komada.

Sastavni
dio kompleta za oružje službene osobe jesu korice za oružje i korice za
pričuvni nabojnik.

III.
DUGO VATRENO ORUŽJE

Članak
5.

Službena
osoba zadužuje dugo oružje i pripadajuće streljivo kada je to nužno za uspješno
izvršenje određene službene zadaće.

Odobrenje
za zaduženje službene osobe dugim oružjem izdaje ravnatelj Agencije ili osoba
koju on ovlasti na temelju plana provedbe službene zadaće iz stavka 1. ovog
članka.

Članak
6.

Službena
osoba razdužuje dugo oružje i streljivo odmah po izvršenju određene službene
zadaće.

IV.
NOŠENJE I UPORABA ORUŽJA

Članak 7.

Službena osoba ovlaštena je u obavljanju poslova iz
djelokruga Agencije nositi oružje i streljivo i to prikriveno na prikladan
način.

Članak 8.

Službena osoba zadužuje oružje i streljivo s
pripadajućim priborom u nadležnoj ustrojstvenoj jedinici po pisanom zahtjevu
voditelja ustrojstvene jedinice u koju je raspoređena.

Članak 9.

Službena osoba ovlaštena je uporabiti oružje kad u
obav­ljanju poslova iz djelokruga Agencije na drugi način ne može zaštiti
vlastiti život ili tijelo odnosno život ili tijelo osobe koju štiti.

Pri uporabi oružja službena osoba mora nastojati
izbjeći usmrćivanje druge osobe.

Članak
10.

Službena
osoba smije nositi kratko oružje i izvan službe.

Kada
nosi oružje izvan službe, službena osoba može uporabiti oružje pod okolnostima
i na način iz članka 9. ove Uredbe.

Članak
11.

Kada
službena osoba ne nosi oružje, dužna ga je čuvati odvojeno od streljiva i odložiti
na sigurno mjesto izvan dohvata drugih osoba.

V.
PRIJELAZNE I ZAKLJUČNE ODREDBE

Članak
12.

Iznimno
od članka 3. ove Uredbe, zaposlenici Agencije koji su stekli status službene
osobe prevođenjem u obavještajna zvanja zadužuju kratko vatreno oružje po
obavljenom prevođenju i izdavanju službene iskaznice.

Članak
13.

Ova
Uredba stupa na snagu danom objave u »Narodnim novinama«.

Klasa:
200-01/03-01/01
Urbroj: 5030109-03-3
Zagreb, 15. svibnja 2003.

Predsjednik
**Ivica Račan**, v. r.

Uredba, NN 83/2003-1011